มธ.ขีดเส้นกองทุนทียูโดมฯ ลุยงานจบ 15 พ.ค.นี้
บลจ.ไอเอ็นจี แจงประชุมร่วมมธ.ขีดเส้นให้กองทุนทียูโดมฯ ต้องก่อสร้างพื้นที่หอพัก-พื้นที่พลาซ่าในอาคารเซอร์วิสอพาร์ทเม้นท์ รวมถึงพื้นที่พลาซ่าของอาคารหอพักทั้ง 3 อาคาร ให้เสร็จภายในวันที่ 15 พ.ค.นี้
15 มี.ค. 2553

บลจ.ไอเอ็นจี แจงประชุมร่วมมธ.ขีดเส้นให้กองทุนทียูโดมฯ ต้องก่อสร้างพื้นที่หอพัก-พื้นที่พลาซ่าในอาคารเซอร์วิสอพาร์ทเม้นท์ รวมถึงพื้นที่พลาซ่าของอาคารหอพักทั้ง 3 อาคาร ให้เสร็จภายในวันที่ 15 พ.ค.นี้
นายแกรนท์ ไบเล่ย์  กรรมการ บริษัทหลักทรัพย์จัดการกองทุน (บลจ.)ไอเอ็นจี (ประเทศไทย)ในฐานะบริษัทจัดการของกองทุนรวมอสังหาริมทรัพย์ ที ยู โดม เรสซิเดน์เชียล คอมเพล็กซ์ (TU-PF) แจ้งตลาดหลักทรัพย์ว่า เมื่อวันที่ 17 ก.พ. 2553 บริษัทจัดการและมหาวิทยาลัยธรรมศาสตร์(มธ.) ได้ประชุมร่วมกันเกี่ยวกับความคืบหน้า รวมทั้งขอบเขตและระยะเวลาดำเนินการ ในการก่อสร้างพื้นที่บางส่วนในโครงการที ยู โดม เรสซิเดน์เชียล คอมเพล็กซ์ ซึ่งในการประชุมดังกล่าวบริษัทจัดการได้รับแจ้งว่า มธ. จะจัดส่งเอกสารเกี่ยวกับการดำเนินการตามสัญญาแก่บริษัทจัดการ  หลังจากการหารือดังกล่าว บริษัทจัดการได้เร่งดำเนินการต่างๆ รวมถึงจัดหาผู้รับเหมา เพื่องานก่อสร้างอาคารจะได้แล้วเสร็จตามกำหนดการ หลังจากนั้นในวันที่ 25 ก.พ.2553 มธ.ได้มีหนังสือถึงบริษัทจัดการตามสาระที่ได้หารือร่วมกันไว้เมื่อวันที่ 17 ก.พ.2553 โดยแจ้งให้กองทุนรวมดำเนินการก่อสร้างห้องพักในอาคารเซอร์วิสอพาร์ทเม้นท์ พื้นที่พลาซ่าชั้น 1-3 ของอาคารเซอร์วิสอพาร์ทเม้นท์ พื้นที่ชั้น 1-2 ของอาคารหอพักนักศึกษา 1-2 (อาคารโดม 1-2) และ พื้นที่ชั้น 1 ของอาคารหอพักนักศึกษา 3 (อาคารโดม 3) ให้เสร็จสมบูรณ์ ภายในวันที่ 15 พ.ค.2553  ทั้งนี้หากกองทุนรวมไม่สามารถก่อสร้างพื้นที่ดังกล่าวให้แล้วเสร็จตามกำหนดได้ มธ. จะถือว่ากองทุนรวมได้ละเลยต่อการปฏิบัติหน้าที่ตามสัญญาเช่า อย่างไรก็ตามเพื่อไม่ให้เกิดความคลาดเคลื่อนเกี่ยวกับขอบเขตงานที่ มธ. ต้องการให้บริษัทจัดการดำเนินการให้แล้วเสร็จภายในวันที่ 15 พ.ค.2553 บริษัทจัดการจึงได้ส่งหนังสือถึง มธ. ในวันที่ 9 มี.ค.2553 เพื่อเป็นการยืนยันขอบเขตงานกับมธ.อีกครั้งหนึ่ง โดยหนังสือดังกล่าวระบุให้มธ.แจ้งกลับเป็นหนังสือแก่บริษัทจัดการโดยทันที หาก มธ.เห็นว่าขอบเขตของงานก่อสร้างรวมถึงรายละเอียดของงานที่กำหนดไว้ในหนังสือฉบับดังกล่าวมีความคลาดเคลื่อน หรือหาก มธ. และบริษัทจัดการยังมีความเข้าใจไม่ตรงกัน ซึ่งปรากฏว่าจนถึงวันที่ 12 มี.ค.2553 บริษัทจัดการยังไม่ได้รับข้อโต้แย้งเป็นหนังสือจาก มธ. แต่อย่างใด สำหรับหนังสือของบริษัทจัดการที่มีข้อความที่กำหนดขอบเขตงานซึ่งบริษัทจัดการจะดำเนินการให้แล้วเสร็จภายในวันที่ 15 พ.ค.2553 ดังต่อไปนี้  1.ขอบเขตของงานก่อสร้างในส่วนงานที่ยังดำเนินการไม่แล้วเสร็จ 1.1 ส่วนพลาซ่าชั้น 1-2 ของอาคารหอพัก 1-2 (อาคารโดม 1-2) และ ชั้น 1 ของอาคารหอพัก 3 อาคาร3): มธ. และบริษัทจัดการตกลงให้ดำเนินการก่อสร้างงานผนังภายนอกของอาคารให้แล้วเสร็จ รวมทั้งทางเข้าออกเพื่อความปลอดภัยของนักศึกษาและเพื่อให้อาคารดังกล่าวไม่มีสภาพเป็นอาคารที่อยู่ในระหว่างการก่อสร้าง ทั้งนี้ส่วนงานก่อสร้างภายในอาคาร มธ. และบริษัทจัดการตกลงให้เป็นการดำเนินงานของร้านค้าที่จะเข้ามาใช้สอยพื้นที่เป็นผู้ดำเนินการตกแต่งต่อไป 1.2 ส่วนภายนอกอาคารหอพัก 1-3 (อาคารโดม 1-3): มธ.และบริษัทจัดการตกลงให้มีการดำเนินการเก็บรายละเอียดของงานโดยเฉพาะโครงเหล็กหน้าอาคารหอพัก 1 จะต้องเคลื่อนย้ายออกไปและจัดภูมิสถาปัตย์ให้เรียบร้อย เพื่อให้อาคารอยู่ในสภาพที่เหมาะสมแก่การเข้าพักของนักศึกษา 1.3 การจัดสร้างทางเดิน: มธ.และบริษัทจัดการตกลงให้มีการดำเนินการจัดสร้างทางเดินที่มีหลังคาคลุมจากสะพานลอยคนข้ามเข้ามายังอาคารหอพักให้แล้วเสร็จ เพื่ออำนวยความสะดวกแก่นักศึกษา 1.4 การกั้นส่วนและล้อมรั้วอาคารเซอร์วิสอพาร์ทเมนท์: มธ. และบริษัทจัดการตกลงให้มีการดำเนินการกั้นส่วนและล้อมรั้วอาคารเซอร์วิสอพาร์ทเม้นท์ให้แล้วเสร็จเพื่อเพิ่มความปลอดภัยแก่นักศึกษาโดยที่การกั้นส่วนดังกล่าวรวมถึงการกั้นบริเวณลานจอดรถใต้ดินเพื่อป้องกันมิให้บุคคลภายนอกใช้เป็นทางเข้าออกไปยังอาคารหอพักนักศึกษาได้ นอกเหนือจากขอบเขตงานที่ระบุในข้อ 1. มธ. และบริษัทจัดการได้ตกลงร่วมกันว่า ในส่วนอาคารเซอร์วิสอพาร์ทเมนท์ตลอดจนบริเวณพลาซ่าชั้น 1-3 ของอาคารดังกล่าวนั้น บริษัทจัดการสามารถดำเนินการก่อสร้างต่อไปภายหลังกำหนดการ วันที่ 15 พ.ค.2553 โดยจะมีการแบ่งแยกพื้นที่แล้วเสร็จตามข้อ 1. และพื้นที่ส่วนที่ยังคงต้องมีการดำเนินการต่อให้ชัดเจนเพื่อทัศนียภาพที่ดี และเพื่อความปลอดภัยของผู้พักอาศัย บริษัทจัดการขอเรียนชี้แจงเพิ่มเติมว่า บริษัทจัดการได้ดำเนินการให้ผู้รับเหมาเสนอราคาขอบเขตงานตามข้อ 1.เรียบร้อยแล้วและคาดว่าจะสามารถเริ่มงานก่อสร้างได้ไม่เกินวันที่ 18 มี.ค.2553 โดยบริษัทจัดการจะเปิดเผยรายงานความคืบหน้าของการดำเนินงานดังกล่าวข้างต้นต่อตลาดหลักทรัพย์เป็นระยะ เพื่อให้เกิดความโปร่งใส และสามารถตรวจสอบได้